മിചിയാക്കി തകാഹാഷി

ഒരു ജാപ്പനീസ് വൈറോളജിസ്റ്റായിരുന്നു മിചിയാക്കി തകാഹാഷി (高橋 理明,  ഫെബ്രുവരി 17, 1928 - ഡിസംബർ 16, 2013). ആദ്യത്തെ ചിക്കൻപോക്സ് വാക്സിൻ കണ്ടുപിടിച്ചതിൻ്റെ പേരിലും, ഓക്ക വാക്സിൻ ഉൽപ്പാദിപ്പിക്കുന്നതിനായി വാരിസെല്ല സോസ്റ്റർ വൈറസിനെ അറ്റെന്വേറ്റ് ചെയ്തതിൻ്റെ പേരിലും പ്രശസ്തനാണ് അദ്ദേഹം.

 ജീവിതം 
മിചിയാക്കി തകാഹാഷി 1928 ഫെബ്രുവരി 17-ന് ജപ്പാനിലെ ഒസാക്കയിലെ ഹിഗാഷിസുമിയോഷി-കുവിൽ ജനിച്ചു.  1954-ൽ ഒസാക്ക യൂണിവേഴ്‌സിറ്റിയുടെ മെഡിക്കൽ സ്‌കൂളിൽ നിന്ന് എം.ഡി നേടി, 1959-ൽ പോക്‌സ് വൈറസ് വൈറോളജി പ്രധാന വിഷയമാക്കി മെഡിക്കൽ സയൻസിന്റെ ബിരുദ കോഴ്‌സ് പൂർത്തിയാക്കി.

1963 നും 1965 നും ഇടയിൽ അദ്ദേഹം ടെക്സാസിലെ ബെയ്‌ലർ കോളേജ് ഓഫ് മെഡിസിനിലും ഫിലാഡൽഫിയയിലെ ടെമ്പിൾ യൂണിവേഴ്സിറ്റിയിലെ ഫെൽസ് റിസർച്ച് ഇൻസ്റ്റിറ്റ്യൂട്ടിലും പഠിച്ചു.

യുഎസിൽ പഠിക്കുമ്പോൾ മൂത്ത മകൻ ടെറുയുക്കിക്ക് ചിക്കൻപോക്‌സ് പിടിപെടുന്നത് കണ്ട അനുഭവം 1971-ൽ ചിക്കൻപോക്‌സ് വാക്‌സിൻ വികസിപ്പിക്കാൻ അദ്ദേഹത്തെ പ്രേരിപ്പിച്ചു. വളരെ ബുദ്ധിമുട്ടായിരുന്ന ഗവേഷണം 1973-ൽ പൂർത്തിയായി. 1984-ൽ, വാക്സിൻ ഏറ്റവും അനുയോജ്യമായ ചിക്കൻപോക്സ് വാക്സിൻ ആയി ലോകാരോഗ്യ സംഘടന സാക്ഷ്യപ്പെടുത്തി, 1986-ൽ ജപ്പാനിലെ ആരോഗ്യ-ക്ഷേമ മന്ത്രാലയം ലോകമെമ്പാടുമുള്ള രാജ്യങ്ങളിൽ പ്രായോഗിക ഉപയോഗത്തിനായി ഇത് അംഗീകരിച്ചു. 

തകഹാഷി 1994-ൽ ഒസാക്ക യൂണിവേഴ്സിറ്റിയുടെ മൈക്രോബയൽ ഡിസീസ് സ്റ്റഡി ഗ്രൂപ്പിന്റെ ഡയറക്ടറായി. ഒസാക്ക സർവ്വകലാശാലയിൽ നിന്ന് വിരമിച്ചതിന് ശേഷം അദ്ദേഹത്തിന് എമറിറ്റസ് പ്രൊഫസർ പദവി ലഭിച്ചു. 

2013 ഡിസംബർ 16-ന് ഹൃദയസ്തംഭനം മൂലം അദ്ദേഹം അന്തരിച്ചു.  

 പുരസ്കാരങ്ങൾ 

 സാബുറോ കൊജിമ മെമ്മോറിയൽ കൾച്ചർ അവാർഡ് (1975) 
 വിസെഡ്‍വിആർഎഫ്-ന്റെ മൂന്നാമത്തെ സയന്റിഫിക് അച്ചീവ്‌മെന്റ് അവാർഡ് (1997) 
 പ്രിൻസ് മഹിഡോൾ അവാർഡ് (2008) 

 ലെഗസി 
ജാപ്പനീസ് സൊസൈറ്റി ഫോർ വാക്സിനോളജി തകഹാഷിയുടെ ബഹുമാനാർത്ഥം ഒരു വാർഷിക സമ്മാനം നൽകുന്നു: 2005 ഒക്ടോബറിൽ സ്ഥാപിതമായ ജാപ്പനീസ് സൊസൈറ്റി ഫോർ വാക്സിനോളജി തകഹാഷി പ്രൈസ് 

2022 ഫെബ്രുവരി 17-ന്, തകഹാഷിയുടെ 94-ാം ജന്മദിനത്തിൽ ഗൂഗിൾ ഡൂഡിൽ പ്രദർശിപ്പിച്ച് അദ്ദേഹത്തെ ആദരിച്ചു. 

 അവലംബം 

 പുറം കണ്ണികൾ 

 ആദ്യ വ്യക്തി: 'ചിക്കൻപോക്‌സിനുള്ള വാക്‌സിൻ ഞാൻ ഉണ്ടാക്കി'
 NYTimes ചരമവാർത്ത
വർഗ്ഗം:വാക്സിനോളജിസ്റ്റുകൾ
വർഗ്ഗം:2013-ൽ മരിച്ചവർ
വർഗ്ഗം:1928-ൽ ജനിച്ചവർ